MTWE 19
Aŵe Paunasi Ni Yehofa
1, 2. Ana mpaka tupate kwapi malo gambone gakutililako moŵa agano?
AGANISYE kuti ali paulendo, nambo palisikuli kwana cimbungo soni wula. Kusa kukutenda cipi, njasi sikumesya soni kukutanda kulindima. Kaneko wula jamacili jikunya. Kaneko akuwungunya malo gakuŵa. Mpaka aŵe ŵakusangalala naga akupata malo gambone soni gejumu.
2 Moŵa agano tukutama mundamo mpela jeleji. Yakutendekwa yapacilambopa yikusakalilasakalila. Nambo mpaka aliwusye kuti, ‘Ana mpaka mbate kwapi malo gambone gakutililako?’ Daudi jwalembile kuti, “Cinjiti kwa Yehofa, ‘Mli pakutilila pangu, soni cilindo cangu Mlungu jwangu, jwacinjimkulupilila.”’ (Salimo 91:2) Kusala yisyene, Yehofa ni jwampaka atukamucisye patukusimana ni yakusawusya soni jwalakwe atupele cembeceyo cambone msogolo.
3. Ana Yehofa mpaka aŵe catuli malo getu gakutilila?
3 Ana Yehofa mpaka aŵe catuli malo getu gakutilila? Jwalakwe mpaka atukamucisye kulimbana ni cakusawusya cilicose campaka tusimane naco. Yehofa ali jwamacili mnope kupunda jwalijose jwampaka atuwulasye. Atamose yindu yakusakala yili yitutendecele, tukakayicilaga kuti Yehofa cacimasya yakusakalayo msogolo. Baibulo jikusatulimbikasya pajikusati, “Atendeje yindu yampaka yimtendekasye Mlungu kwanonyela.” (Yuda 21) M’yoyo kuti tupocele cikamucisyo kutyocela kwa Yehofa pandaŵi jakusawusya, tukusosekwa kuŵa najo paunasi. Nambo ana mpaka tutende yeleyi catuli?
ALOSYEJE KUTI AKUSAYAMICILA CINONYELO CA MLUNGU
4, 5. Ana Yehofa alosisye catuli kuti akusatunonyela?
4 Kuti tuŵe paunasi ni Yehofa tukusosekwa kumanyilila kuti jwalakwe akusatunonyela mnope. Aganisye yindu yejinji yatutendele Yehofa. Jwalakwe atupele cilambo cakusalala cegumbale ni yakumela soni yinyama yakusangalasya. Atupelesoni yakulya yakunong’a soni mesi gambone ga kumwa. Kupitila m’Baibulo, Yehofa atujiganyisye yakwamba lina lyakwe soni ndamo syakwe syambone. Kupunda yosope, jwalakwe ŵatunonyele mwakututumicisya Mwanagwe jwakunonyelwa, jwali Yesu kukupeleka umi wakwe m’malo mwa m’weji. (Yohane 3:16) M’yoyo, ligongo lya mbopesi jeleji, tukwete cembeceyo cambone msogolo.
5 Yehofa atamilikasisye Ucimwene wa Umesiya, kapena kuti boma jakwinani, jele jacijimasye yakusawusya yosope pangakaŵapa. Ucimwene welewu culinganye cilamboci kuŵa paladaiso, soni jwalijose cacitamaga m’cilamboci mwamtendele soni mwakusangalala mpaka kalakala. (Salimo 37:29) Litala line lyatulosisye Yehofa cinonyelo cakwe, lili kutujiganya ndamo syambone. Jwalakwe akusatuŵendasoni kuti tupopeleje kwa jwalakwe, soni akusaŵa jwakoseka kupikanila mapopelo getu. Yehofa alosisye cinonyelo cakwe kwa jwalijose jwa m’weji.
6. Ana mpaka alosye catuli kuti akusayamicilaga cinonyelo ca Yehofa?
6 Ana mpaka alosye catuli kuti akusayamicilaga cinonyelo ca Yehofa? Ayamicileje cilicose caŵatendele Yehofa. Yili yakutesya canasa kuti ŵandu ŵajinji ali ŵangayamicila. Yesu paŵaliji pacilambo capasi ŵandu nganaŵasoni ŵakuyamicila. Ndaŵi jine Yesu ali aposisye ŵandu ŵamatana likumi, mundu jumo ni jwaŵam’yamicile. (Luka 17:12-17) Tukusosekwa kuŵa mpela mundu jwaŵam’yamicile Yesu. Ndaŵi syosope tukusosekwa kum’yamicilaga Yehofa.
7. Ana mpaka tulosye catuli kuti tukusamnonyela mnope Yehofa?
7 Tulosyejesoni kuti tukusamnonyela Yehofa. Yesu ŵajiganyisye ŵakulijiganya ŵakwe kuti amnonyeleje Yehofa ni mtima wawo wosope, umi wawo wosope, soni nganisyo syawo syosope. (Aŵalanje Matayo 22:37.) Ana yeleyi yikusagopolela cici?
8, 9. Ana mpaka tulosye catuli kuti tukusamnonyela Yehofa?
8 Ana yili yakwanila kwamba kusala kuti tukusamnonyela Yehofa? Iyayi. Naga tukusamnonyela Yehofa ni mtima wetu wosope, umi wetu wosope, soni nganisyo syetu syosope, nikuti tucilosya yeleyi mu yakutenda yetu. (Matayo 7:16-20) Baibulo jikusatujiganya mwakupikanika kuti naga tukusamnonyela Mlungu, tucipikanila malamusi gakwe. Ana kupikanila malamusi ga Yehofa kuli kwakusawusya? Iyayi, ligongo “malamusi gakwego nganigaŵa gakusitopesya.”—Aŵalanje 1 Yohane 5:3.
9 Naga tukumpikanila Yehofa, tuciŵa ŵakusangalala soni tucikola umi ŵakwikutila. (Yesaya 48:17, 18) Nambo ana cici campaka citukamucisye kuŵa paunasi ni Yehofa? Kwende tulole.
AJENDELECELE KUŴA PAUNASI NI YEHOFA
10. Ana ligongo cici akusosekwa kwendelecela kulijiganya yakwamba Yehofa?
10 Ana ŵatesile yatuli kuti aŵe paunasi ni Yehofa? Kupitila mkulijiganya kwawo Baibulo, ŵammanyilile mnope Yehofa, soni ŵatandite kuŵa najo paunasi. Unasiwu uli mpela moto wawukusosekwa kuwukwisililaga. Mpela muyikusaŵelaga kuti moto ukusasosekwa sasu kuti ukoleleje, akusosekwa kwendelecela kulijiganya yakwamba Yehofa kuti unasi wawo ni jwalakwe ukamala.—Miyambo 2:1-5.
11. Ana yajikusajiganya Baibulo mpaka yakwaye catuli?
11 Pakwendelecela kulijiganya Baibulo, cacilijiganya yindu yakwayika pamtima. Aganisye muŵapikanile ŵakulijiganya ŵa Yesu, pandaŵi jele Yesu ŵatagulilaga yakulocesya ya m’Baibulo. Jemanjajo ŵatite, “Ana mitima jetu nganijiŵa mpela jikolela moto paŵaliji mkuŵeceta ni m’weji mwitala, acitutagulilaga Malemba?”—Luka 24:32.
12, 13. (a) Ana tukakunda cici kutendekwa ni cinonyelo cetu kwa Yehofa? (b) Ana mpaka tutende yatuli kuti tujendelecele kumnonyela Yehofa?
12 Mpela muyaŵelele ni ŵakulijiganya ŵala kuti yakwayiye mumtima paŵapikanicisye Malemba, kombolekasoni kuti wawojo ŵapikanaga m’yoyo paŵatandite kujipikanicisya Baibulo. Yeleyi yakamucisye kummanyilila Yehofa soni kumnonyela. Akakunda kuti cinonyelo cawo pa Yehofa cinandipe.—Matayo 24:12.
13 Pali paunasi ni Mlungu, akusosekwa kulingalinga kuti unasi wawo ujendelecele kuŵa wakulimba. Akusosekwa kwendelecela kulijiganya ya Yehofa ni Yesu, soni aganicisyeje yalijiganyisyeyo soni mwampaka atendele kuti ayikamulicisyeje masengo paumi wawo. (Yohane 17:3) Pakuŵalanga kapena kulijiganya Baibulo, aliwusyeje kuti, ‘Ana yeleyi yikunjiganya cici pakwamba ya Yehofa Mlungu? Ligongo cici ngusosekwa kumnonyela jwalakwe ni mtima wangu wosope soni umi wangu wosope?’—1 Timoteo 4:15.
14. Ana kupopela kukusakamucisya catuli kuti tumnonyeleje mnope Yehofa?
14 Pakwete mjawo jwambone, akusaŵecetana najo mwakutamilicika. Yeleyi yikusakamucisya kuti unasi wawo ni mjawojo uŵe wakulimba. Mwakulandana ni yeleyi, patukuŵeceta ni Yehofa mwakutamilicika mwipopelo, unasi wetu ni jwalakwe ukusaŵa wakulimba. (Aŵalanje 1 Atesalonika 5:17.) Lipopelo lili mtuka wapenani ŵakutyocela kwa Atati wetu ŵakwinani. Ndaŵi syosope tukusosekwa kuŵecetana ni Yehofa kutyocela pasi pamtima. (Salimo 62:8) Tukagambaga kupeleka mapopelo gakwamba kwinjisya mumtwe, nambo tupopeleleje yindu yatukusosecela. Naga tukwendelecela kulijiganya Baibulo soni kupopela kutyocela pasi pamtima, nikuti unasi wetu ni Yehofa uciŵa wakulimba.
ŴASALILEJE ŴANE YAKWAMBA YEHOFA
15, 16. Ana masengo gakulalicila akusagawonaga catuli?
15 Naga akusaka kwendelecela kuŵa paunasi ni Yehofa, akusosekwa kwasalilaga ŵane yakwamba cikulupi cawo. Kwasalila ŵane yakwamba Yehofa uli upile wapenani. (Luka 1:74) Gali masengo gele Yesu ŵapelece kwa Aklistu wosope ŵasyesyene. Wosopewe tukusosekwa kulalicilaga utenga wambone wakwamba Ucimwene wa Mlungu. Ana atandite kala kulalicilaku?—Matayo 24:14; 28:19, 20.
16 Ndumetume Paulo ŵagawonaga masengo gakulalicila kuŵa gakusosekwa mnope, mwati wagakolasile kuti “cipanje.” (2 Akolinto 4:7) Kwasalila ŵane yakwamba Yehofa soni cakulinga cakwe gali masengo gakusosekwa mnope gampaka atende. Lili litala lyakumtumicilila Yehofa, soni jwalakwe akusayamicila yiliyose yakusamtendela. (Ahebeli 6:10) Kulalicila mpaka kwakamucisye wawojo soni ŵandu ŵakwapikanila kuŵa paunasi ni Yehofa soni kupata umi wangamala. (Aŵalanje 1 Akolinto 15:58.) Ana panasoni masengo gane gampaka asangalaleje nago mnope?
17. Ana ligongo cici masengo gakulalicila gakusosekwa kutendekwa mwacitema?
17 Tukusosekwa kamula mwacitema masengo gakulalicilaga. Tukusosekwa ‘kulalicila maloŵe,’ soni ‘tutende nago mwacitema.’ (2 Timoteo 4:2) Ŵandu akusosekwa kupikana yakwamba Ucimwene wa Mlungu. Baibulo jikusati, “Lisiku lyekulungwa lya Yehofa liŵandicile liŵandicile, soni likwanguya mnope kwisa.” Mbesi ‘ngasijikokoŵa’ kwisa. (Zefaniya 1:14; Habakuku 2:3) Kusala yisyene pacangakaŵapa, Yehofa cajonanje cilambo ca Satanaci. Nambo yeleyi mkaniyitendekwe, ŵandu akusosekwa kwakalamusya kuti asagule kumtumicila Yehofa.
18. Ligongo cici tukusosekwa kumlambila Yehofa pampepe ni Aklistu ŵasyesyene?
18 Yehofa akusaka kuti m’weji tumlambileje yalumo ni Aklistu ŵasyesyene. Baibulo jikusati, “kwende tuganicisyaneje kuti tulimbikasyane pa cinonyelo soni masengo gambone, tukaleka kusongana pamo mpela mwakusatendela ŵane, nambo kwende tulimbikasyane jwine ni m’jwakwe, soni tujonjecesye kutenda yeleyi mnopemnope palikuŵandicila lisikulyo.” (Ahebeli 10:24, 25) Tukusosekwa kutenda yampaka tukombole kuti tusimanikweje pamisongano josope. Misongano jikusatupa upile wakulimbikasyana jwine ni m’jwakwe.
19. Ana cici campaka citukamucisye kuti twanonyeleje abale ni alongo ŵetu ŵaciklistu?
19 Pakusimanikwa pamisongano cacipata acimjawo ŵambone ŵacacakamucisya pakumtumicila Yehofa. Cacisimana ni abale ni alongo ŵakulingalinga kumtumicila Yehofa mpela mwakutendela wawojo. Jemanjaji ali ŵangali umlama soni ndaŵi sine akusalemwesya mpela mwakusatendela wawojo. Naga alemwisye akusosekwa kuŵa ŵakoseka kwakululucila. (Aŵalanje Akolose 3:13.) Ndaŵi syosope alolecesyeje ndamo syambone mwa abale ni alongo wawo ŵaciklistu. Yeleyi yicakamucisya wawojo kuti ŵanonyeleje Aklistu acimjawo soni caciŵa paunasi wakulimba ni Yehofa.
UMI USYESYENE
20, 21. Ana “umi usyesyene” uli cici?
20 Yehofa akusasaka kuti acimjakwe wosope akole umi wambone. Baibulo jikusatujiganya kuti kusogoloku umi wetu uciŵa wakulekangana mnope ni mwawuŵelele moŵa agano.
21 Kusogoloku tucikola umi wangamala. Ngasitugamba kutama ni umi kwa yaka 70 kapena 80 basi. Tucisangalala ni “umi wangamala” tuli tukwete umi wamlama. Tucitamagasoni mwamtendele soni mwakusengwa m’cilambo cakusalala ca paladaiso. Baibulo jikusakolanga yakutendekwa yeleyi kuti “umi usyesyene.” Yehofa ŵalagwisye yakutupa umi usyesyenewu, nambo tukusosekwa kutenda yampaka tukombole sambano jino kuti “tuwukamulicisye mwamacili” umiwo.—1 Timoteo 6:12, 19.
22. (a) Ana mpaka tutende cici kuti “tuwukamulicisye mwamacili umi usyesyene”? (b) Ana ligongo cici umi wangamala nganuŵa malipilo getu?
22 Ana mpaka tutende cici kuti “tuwukamulicisye mwamacili umi usyesyene”? Tukusosekwa ‘kutendaga yindu yambone’ soni tuŵeje “ŵakusicila payitendo yambone.” (1 Timoteo 6:18) Yeleyi yikugopolela kuti tukusosekwa kamulicisya masengo yatulijiganyisye m’Baibulo. Nambo umi wangamala ngaŵa mkuwupata mwamacili getu, soni nganuŵa malipilo getu. Umiwu uli mtuka walulele ŵakutyocela kwa Yehofa ŵakusiŵapaga ŵakutumicila ŵakwe ŵakulupicika. Yeleyi yikulosya kuti jwalakwe akusatulosyaga “umbone mtima wekulungwa.” (Aloma 5:15) Atati ŵetu ŵakwinani ali ŵakusacilila kwapa ŵakutumicila ŵakwe mtuka wa umiwu.
23. Ana ligongo cici akusosekwa kutenda yisagula yakuŵajilwa sambano jino?
23 Aliwusye kuti, ‘Ana ngusalambilaga Mlungu m’litala lyakusalijiticisya jwalakwe?’ Naga akuyiwona kuti akusosekwa kucenga yindu yine paumi wawo, akusosekwa kutenda yeleyo mwacitema. Naga tukwegamila Yehofa soni kutendaga yiliyose yakusosekwa kuti tumpikanileje, nikuti Yehofa caciŵa malo getu gakutilila. Jwalakwe cacacenjela ŵandu ŵakwe ŵakulupicika m’moŵa gambesi m’cilambo cakusakala ca Satanaci. Kaneko Yehofa cacilolecesya kuti tukutama kwangamala m’Paladaiso, mpela muŵalagucisye. Kusala yisyene yili yakomboleka kupata umi wangamala naga akutenda yisagula yakuŵajilwa sambano jino.
kam_Latn tum_Latn nya_Latn tum_Latn tum_Latn tum_Latn tum_Latn bem_Latn nya_Latn tum_Latn tum_Latn bem_Latn tum_Latn nya_Latn tum_Latn nya_Latn tum_Latn tum_Latn tum_Latn cjk_Latn tum_Latn nya_Latn tum_Latn bem_Latn tum_Latn tum_Latn bem_Latn tum_Latn tum_Latn nya_Latn tum_Latn tum_Latn lin_Latn bem_Latn kmb_Latn bem_Latn nya_Latn tum_Latn grn_Latn cjk_Latn tum_Latn tum_Latn nya_Latn tum_Latn swh_Latn tum_Latn